CELEX: 
Language: bg
Date: 2021-07-08 00:00:00
Title: РЕГЛАМЕНТ ЗА ИЗПЪЛНЕНИЕ (ЕС) .../… НА КОМИСИЯТА за определяне на подробните статистически данни, които трябва да бъдат представяни от държавите членки във връзка с контрола на въвежданите на пазара на Съюза продукти по отношение на безопасността и съответствието им

РЕГЛАМЕНТ ЗА ИЗПЪЛНЕНИЕ (ЕС) .../… НА КОМИСИЯТА
            
            
               от 8.7.2021 година
            
            
               за определяне на подробните статистически данни, които трябва да бъдат представяни от държавите членки във връзка с контрола на въвежданите на пазара на Съюза продукти по отношение на безопасността и съответствието им
            
            
               (текст от значение за ЕИП)
            
            
               ЕВРОПЕЙСКАТА КОМИСИЯ,
            
            
               като взе предвид Договора за функционирането на Европейския съюз,
            
            
               като взе предвид Регламент (ЕС) 2019/1020 на Европейския парламент и на Съвета от 20 юни 2019 г. относно надзора на пазара и съответствието на продуктите и за изменение на Директива 2004/42/ЕО и регламенти (ЕО) № 765/2008 и (ЕС) № 305/2011
                  1
               , и по-специално член 25, параграф 9 от него, 
            
            
               като има предвид, че:
            
            
               (1)В член 25, параграф 6 от Регламент (ЕС) 2019/1020 от държавите членки се изисква да представят на Комисията подробни статистически данни относно контрола, извършван от органите, определени от тях съгласно член 25, параграф 1 от посочения регламент, по отношение на продуктите, които попадат в обхвата на правото на Съюза и които се въвеждат на пазара на Съюза. По-специално, в Регламент (ЕС) 2019/1020 се изисква статистическите данни да обхващат броя на интервенциите в областта на контрола на такива продукти по отношение на безопасността и съответствието им.
            
            
               (2)Необходимо е тези подробни статистически данни да бъдат определени. 
            
            
               (3)Когато в резултат на интервенция, извършена от определените съгласно член 25, параграф 1 от Регламент (ЕС) 2019/1020 органи, органите за надзор на пазара наложат изискване даден продукт да не се допуска за свободно обращение съгласно член 28, параграфи 1 и 2 от посочения регламент, статистическите данни за броя на интервенциите следва да се допълнят с по-подробна информация за съответния продукт с оглед на по-доброто разбиране на проблемите и тенденциите, свързани с безопасността и съответствието на продуктите. Представените статистически данни могат също така да послужат за подобряване на управлението на риска.
            
            
               (4)Макар че статистическите данни, представяни на Комисията относно интервенциите в областта на контрола, следва да обхващат целия контрол на продуктите, въвеждани на пазара на Съюза, те следва да обхващат само онази част от него, при която действително е проведена интервенция от страна на определените органи. Поради това статистическите данни не следва да включват данни за контрола, извършван изключително чрез техники за електронна обработка на данни. 
            
            
               (5)Мерките, предвидени в настоящия регламент, са в съответствие със становището на комитета, създаден съгласно член 43 от Регламент (ЕС) 2019/1020, 
            
            
               ПРИЕ НАСТОЯЩИЯ РЕГЛАМЕНТ:
            
            
                
            
            
               Член 1
            
            
               1.Статистическите данни, които се представят съгласно член 25, параграф 6 от Регламент (ЕС) 2019/1020, включват следните подробни данни за интервенциите в областта на контрола на продукти, попадащи в обхвата на правото на Съюза, по отношение на безопасността и съответствието на продуктите: 
            
            
               а)общия брой интервенции;
            
            
               б)общия брой интервенции, в резултат на които съгласно член 26, параграф 1 от Регламент (ЕС) 2019/1020 допускането за свободно обращение е отложено; 
            
         
         
            
               в)за всяка интервенция, в резултат на която съответните органи са наложили на съответните икономически оператори изискване да извършат конкретни действия или даден орган за надзор на пазара е наложил изискване определен продукт да не се допуска за свободно обращение съгласно член 28, параграфи 1 и 2 от Регламент (ЕС) 2019/1020: 
            
            
               i)датата на приемане на митническата декларация от митническите органи;
            
            
               ii)указване на вида митническа декларация в случаите, когато митническата декларация е с намален набор от данни съгласно членове 143а и 144 от Делегиран регламент (ЕС) 2015/2446 на Комисията
                  2
               ; 
            
            
               iii)държавата на произход (елемент от данни 16 08 000 000) или, ако не е известна, държавата на износителя (поделемент от данни 13 01 018 020);
            
            
               iv)кода на подпозицията по Хармонизираната система (поделемент от данни 18 09 056 000);
            
            
               v)кода по Комбинираната номенклатура (поделемент от данни 18 09 057 000), ако е известен;
            
            
               vi)допълнителните единици (елемент от данни 18 02 000 000) или, ако не са известни, нетната маса (елемент от данни 18 01 000 000);
            
            
               vii)вида транспорт на границата (елемент от данни 19 03 000 000);
            
            
               viii)основната категория на съответните продукти; 
            
            
               ix)основното законодателство на Съюза, чието нарушаване е установено от органите за надзор на пазара; 
            
            
               x)указване на това дали продуктът може да бъде допуснат за свободно обращение, ако съответните икономически оператори изпълнят конкретните действия, изисквани от съответните органи. 
            
            
               2.Данните по параграф 1 включват данни за целия контрол, с изключение на контрола, извършван изключително чрез техники за електронна обработка на данни.
            
            
               3.За целите на параграф 1, когато митническата декларация обхваща продукти, попадащи в два или повече тарифни кода в тази митническа декларация, интервенцията за всеки от тарифните кодове се счита за отделна интервенция. 
            
            
               4.За целите на параграф 1, буква в), подточки iii)—vii) от настоящия член, данните, които трябва да се представят, са данните, съдържащи се в митническата декларация за съответния елемент от данни от приложение Б към Делегиран регламент (ЕС) 2015/2446. Когато обаче в съответствие с членове 2, 143а и 144 от Делегиран регламент (ЕС) 2015/2446 или с други преходни правила, установени в посочения регламент, държавите членки прилагат различни изисквания за данните в митническата декларация, данните, които трябва да се представят, представляват еквивалентната информация, съдържаща се в митническата декларация, за която се прилагат тези изисквания за данните. 
            
            
               Член 2
            
            
               Настоящият регламент влиза в сила на третия ден след деня на публикуването му в Официален вестник на Европейския съюз.
            
            
               Той се прилага от 16 юли 2021 г. 
            
            
               Настоящият регламент е задължителен в своята цялост и се прилага пряко във всички държави членки.
            
            
               Съставено в Брюксел на 8.7.2021 година.
            
            
               
                     За Комисията
               
            
         
         
            
               
                     Председател
                     Ursula VON DER LEYEN
               
            
         
         
            
                  
                     (1)
                  
                        OB L 169, 25.6.2019 г., стр. 1. 
               
               
                  
                     (2)
                  
                        Делегиран регламент (ЕС) 2015/2446 на Комисията от 28 юли 2015 г. за допълнение на Регламент (ЕС) № 952/2013 на Европейския парламент и на Съвета за определяне на подробни правила за някои от разпоредбите на Митническия кодекс на Съюза (ОВ L 343, 29.12.2015 г., стр. 1).